钦定古今图书集成/明伦汇编/宫闱典/第119卷 > 《外戚世家赞》史记
## 钦定古今图书集成/明伦汇编/宫闱典/第119卷 > 《外戚世家赞》史记

太史公曰：“秦以前尚略矣，其详靡得而记焉。”汉兴，吕
娥姁为高祖正后，男为太子。及晚节，色衰爱弛，而戚
夫人有宠，其子如意，几代太子者数矣。及高祖崩，吕
氏夷戚氏，诛赵王，而高祖后宫唯独无宠，疏远者得
无恙。吕后长女为宣平侯张敖妻，敖女为孝惠皇后。
吕太后以重亲故，欲其生子，万方终无子，诈取后宫
人子为子。及孝惠帝崩，天下初定，未久，继嗣不明，于
是贵外家王诸吕以为辅，而以吕禄女为少帝后，欲
连固根本牢甚，然无益也。高后崩，合葬长陵，禄、产等
惧诛，谋作乱。大臣征之，天诱其统，卒灭吕氏，唯独置
孝惠皇后居北宫，迎立代王，是为孝文帝，奉汉宗庙。
此岂非天邪？非天命孰能当之？